Kuni 2011. aastani nägi MKS ette, et kui maksude tasumise õigsuse kontrollimisel tekib maksuhalduril põhjendatud kahtlus, et pärast maksuseadusest tuleneva rahalise nõude või kohustuse määramist ehk üldjuhul maksuotsuse tegemist võib maksuvõla sundtäitmine  maksukohustuslase tegevuse tõttu osutuda oluliselt raskemaks või lausa võimatuks, võib Maksu- ja Tolliameti piirkondliku struktuuriüksuse juhataja esitada halduskohtule taotluse loa saamiseks, mis annaks maksuhaldurile õiguse sooritada seaduses loetletud täitmist tagavaid toimingud juba enne maksusumma määramist. Juhul kui halduskohus esitatud taotlust põhjendatuks peab ja selle rahuldab, on maksuhalduril juba enne maksuotsuse tegemist võimalik sooritada maksusumma sissenõutavuse tagamiseks toiminguid,  mida reeglina tehakse alles pärast maksusumma määramist selle sundkorras sissenõudmise käigus. Nimetatud täitetoiminguteks on vastavasse registrisse kinnisasja, ehitise kui vallasasja, sõiduvahendi ja/või laeva käsutamise keelumärke kandmise taotlemine ja/või väärtpaberite või väärtpaberikontode blokeerimiseks korralduse andmine ja/või kinnisasjale või laevakinnistusraamatusse kantud laevale või tsiviilõhusõidukite registrisse kantud õhusõidukile hüpoteegi seadmise taotlemine. Samas ei olnud maksuhalduril  käesoleva aastani võimalust taotleda kohtult luba juba enne maksuotsuse tegemist sissenõude pööramiseks maksukohustuslase rahalistele nõuetele ja varalistele õigustele, kui oli tekkinud kahtlus, et viimane võib end maksunõude täitmise vältimiseks tahtlikult maksejõuetuks muuta. Seega puudus maksuhalduril varem võimalus enne maksusumma määramist ja selle sundkorras sissenõutavaks muutumist preventiivse abinõuna näiteks maksukohustuslase pangakontode arestimiseks pankadele korraldusi anda või maksukohustuslasele  kuuluvat kaupa arestida. Alates käesolevast aastast on see võimalus aga seaduse tasandil ette nähtud. Alates sellest aastast võib maksuhaldur taotleda halduskohtult luba ka maksukohustuslase rahalistele vahenditele ja varalistele õigustele sissenõude pööramiseks juba maksukontrolli käigus enne maksuotsusega maksusumma määramist. Samuti võiks maksuhaldur taotleda halduskohtult luba pöörduda ennetavate täitetoimingute sooritamiseks kohtutäituri poole, kui maksuhalduril endal ei ole nimetatud toimingute  sooritamine mingil põhjusel võimalik või kui need ei oleks eelduste kohaselt tulemuslikud.